H αγορά των κρυπτονομισμάτων αναθερμαίνεται για τα καλά, στον απόηχο των πληροφοριών που θέλουν το Facebook να ετοιμάζει σύστημα πληρωμών στηριζόμενο σε κρυπτονόμισμα, αλλά και μετά την πρώτη ανταλλαγή ψηφιακών νομισμάτων μεταξύ κεντρικών τραπεζών.

Το Bitcoin παραμένει βασιλιάς της αγοράς και βλέπει σήμερα την τιμή του να επιδίδεται σε ράλι. Έκανε άλμα έως και 6% στα 5.700 δολάρια, τα υψηλότερα επίπεδα από τις 14 Νοεμβρίου. Από τις αρχές του έτους έχει ανακάμψει 55% στη χρηματιστηριακή πλατφόρμα Bitstamp και αναλυτές εκτιμούν ότι πολύ σύντομα θα μπορούσε να ξεπεράσει και το ψυχολογικό όριο των 6.000 δολαρίων.

Τα άλλα μεγάλα κρυπτονομίσματα, όπως το Ethereum και το XRP της Ripple βλέπουν επίσης τις τιμές τους να κινούνται ανοδικά το τελευταίο διάστημα. Πρόκειται για μία δυναμική επιστροφή ύστερα από ένα έτος ανεξέλεγκτης αιμορραγίας για τα ψηφιακά νομίσματα, όπως αποδείχθηκε το 2018.

naftemporiki.gr